**AIŠKINAMASIS RAŠTAS**

**PRIE KLAIPĖDOS MIESTO SAVIVALDYBĖS TARYBOS SPRENDIMO „DĖL KLAIPĖDOS MIESTO SAVIVALDYBĖS TARYBOS 2011 M. SPALIO 27 D. SPRENDIMO NR. T2-331 „DĖL PREKYBOS IR PASLAUGŲ TEIKIMO KLAIPĖDOS MIESTO VIEŠOSIOSE VIETOSE VIETINĖS RINKLIAVOS NUOSTATŲ IR PREKYBOS IR PASLAUGŲ TEIKIMO KLAIPĖDOS MIESTO VIEŠOSIOSE VIETOSE TVARKOS APRAŠO PATVIRTINIMO“ PAKEITIMO“**

**1. Sprendimo projekto esmė, tikslai ir uždaviniai.**

Sprendimo projektu siūlome pakeisti Prekybos ir paslaugų teikimo Klaipėdos miesto viešosiose vietose vietinės rinkliavos nuostatus (toliau – Nuostatai), juos papildant 61 punktu, kuriame nustatyta, kam netaikoma vietinė rinkliava už prekybą Jūros šventės ir miesto jubiliejinių bei istorinių sukakčių paminėjimo švenčių metu.

Sprendimo projektu siūloma nustatyti, kad Nuostatų 4 punkte numatyta vietinė rinkliava nebūtų taikoma Klaipėdos mieste veikiančioms neįgaliuosius vienijančioms organizacijoms (nevyriausybinės organizacijos, kaip jos apibrėžtos Lietuvos Respublikos nevyriausybinių organizacijų plėtros įstatyme, kurių steigimo dokumentuose nurodomas neįgaliųjų atstovavimo, vienijimo, jų socialinės įtraukties skatinimo tikslas, registruotos arba turinčios struktūrinį padalinį, arba veiklos adresą Klaipėdos mieste) arba jų įgaliotiems asmenims, kurie prekiauja neįgaliųjų pagamintais dirbiniais.

**2. Projekto rengimo priežastys ir kuo remiantis parengtas sprendimo projektas.**

Šis sprendimo projektas parengtas atsižvelgiant į Neįgaliųjų reikalų tarybos, sudarytos prie Klaipėdos miesto savivaldybės tarybos (toliau – NRT), pateiktą pasiūlymą. NRT atkreipia dėmesį į tai, kad nors socialinė įtrauktis yra vienas iš 2014-2020 m. sanglaudos politikos prioritetų, tačiau įvertinus Klaipėdos neįgaliųjų nevyriausybinių organizacijų patirtį bei naujausių tyrimų duomenis, tenka konstatuoti, kad Klaipėdoje (kaip ir visoje šalyje) socialinę atskirtį kuria nelygios žmonių, turinčių negalią, galimybės įsitraukti į pilnavertį ir orų gyvenimą. Skirtingas negalias turintieji (pvz. judėjimo negalią, proto negalią, kompleksinę negalią ir pan.) Klaipėdoje sukuria gausybę tinkamų prekybai dirbinių, tačiau iškyla problema juos realizuoti dėl neįgaliesiems neprieinamų vietinių rinkliavų už prekybą. Siekiant asmenų, turinčių negalią, atskirties mažinimo, NRT siūlo neįgaliuosius vienijančias organizacijas atleisti nuo vietinės rinkliavos už prekybą savo pagamintais dirbiniais (žvakėmis, keramikos gaminiais, papuošalais, dekupažo gaminiais, karpiniais, atvirukais ir kt.) visų Jūros šventės ir miesto jubiliejinių bei istorinių sukakčių paminėjimo švenčių metu.

Sprendimo projektas parengtas vadovaujantis Lietuvos Respublikos vietos savivaldos ir Lietuvos Respublikos rinkliavų įstatymų nuostatomis.

**3. Kokių rezultatų laukiama.**

Priimtas sprendimas, kad Nuostatų 4 punkte nustatyta vietinė rinkliava (visų Jūros šventės ir miesto jubiliejinių bei istorinių sukakčių paminėjimo švenčių metu renginių teritorijoje) netaikoma Klaipėdos mieste veikiančioms neįgaliuosius vienijančioms organizacijoms (nevyriausybinėms organizacijoms, kaip jos apibrėžtos Lietuvos Respublikos nevyriausybinių organizacijų plėtros įstatyme, kurių steigimo dokumentuose nurodomas neįgaliųjų atstovavimo, vienijimo, jų socialinės įtraukties skatinimo tikslas, registruotos arba turinčios struktūrinį padalinį, arba veiklos adresą Klaipėdos mieste) arba jų įgaliotiems asmenims, kurie prekiauja neįgaliųjų pagamintais dirbiniais, leis mažinti neįgaliųjų socialinę atskirtį.

**4. Sprendimo projekto rengimo metu gauti specialistų vertinimai.**

Sprendimo projektas derintas su Kultūros, Licencijų ir leidimų bei Teisės skyrių specialistais. Neigiamų vertinimų negauta.

**5**. **Išlaidų sąmatos, skaičiavimai, reikalingi pagrindimai ir paaiškinimai.**

Tarybos sprendimu pavirtintų Nuostatų 4 punkte nustatyta, kad vietinės rinkliavos dydis visų Jūros šventės ir miesto jubiliejinių bei istorinių sukakčių paminėjimo švenčių metu renginių teritorijoje už 1,00 m2 prekybos ploto mažmeninei prekybai mugėje didžiausio paklausumo zonoje – 40 Eur. NRT identifikavo tokį poreikį: 2021 m. Jūros šventėje planuoja dalyvauti 2 neįgaliuosius vienijančios organizacijos, kurioms kiekvienai reikalingas 4,00 m2 prekybinis plotas didžiausio paklausumo zonoje. Kitų švenčių, kurioms taikomos Nuostatų 4 punkte nustatytos vietinės rinkliavos, šiais metais neplanuojama. Vėlesniais metais NRT identifikuoja 4 vietų po 4,00 m2 prekybinio ploto poreikį. VšĮ „Klaipėdos šventės“ 2022 m. ir vėlesniais metais numato po 2 šventes, kurioms vietinės rinkliavos patvirtintos Nuostatų 4 punktu.

Atsižvelgiant į išdėstytas prielaidas apskaičiuojami maksimalūs galimi Klaipėdos miesto savivaldybės biudžeto netekimai dėl šiuo sprendimu netaikomų vietinių rinkliavų: 2021 m. vietinės rinkliavos už prekybą sumažėtų 320,00 Eur, o 2022 m. ir vėlesniais metais – po 1280,00 Eur.

**6. Lėšų poreikis sprendimo įgyvendinimui.**

Nėra.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – neįgaliuosius vienijančias organizacijas atleidus nuo vietinės rinkliavos už prekybą savo pagamintais dirbiniais Jūros šventės ir miesto jubiliejinių bei istorinių sukakčių paminėjimo švenčių metu, sumažės negalią turinčių asmenų atskirtis.

Neigiamos pasekmės – sumažėjusios miesto biudžeto pajamos iš vietinių rinkliavų, kurios apskaičiuotos aiškinamojo rašto 5 dalyje.

PRIDEDAMA:

1. Neįgaliųjų reikalų tarybos 2020-06-30 rašto kopija, 1 lapas;

Finansų skyriaus vedėja Kristina Petraitienė